আমরা মনে করি, লোক দেখানো উন্নয়নের নামে হাজার হাজার কোটি টাকা ব্যয় করার পরিবর্তে সরকারের উচিত এমন সব খাতে তৎপর হওয়া, যেগুলো দেশে বিনিয়োগকে উৎসাহিত করবে। পাশাপাশি সৃষ্টি করবে চাকরির সুযোগও। দেশের ভেতরে বিনিয়োগ বাড়লে এবং উৎপাদনসহ বাধাহীন কার্যক্রম পরিচালনার ব্যাপারে নিশ্চয়তা পেলেই বিনিয়োগের জন্য বিদেশিরা এগিয়ে আসেন। এ ব্যাপারে সরকারকে বিশেষভাবে লক্ষ্য রাখতে হবে। আমরা চাই দেশে বিনিয়োগের পরিমাণ ক্রমাগত বাড়ুক, নতুন নতুন শিল্প-কারখানা গড়ে উঠুক এবং সেগুলোতে উৎপাদন কার্যক্রম হোক বাধাহীন। সব মিলিয়ে তেমন অবস্থা নিশ্চিত করা সম্ভব হলেই দেশে চাকরির সুযোগ সৃষ্টি হবে। বেকারের সংখ্যা নিয়েও তখন আর অসত্য যেমন বলতে হবে না তেমনি হতে হবে না ভীত ও উদ্বিগ্নও।